แนวโน้ม SET เช้ารีบาวด์ ลุ้นแรงซื้อ “หุ้นแบงก์” ตอบรับ ธปท.ปลดล็อกเพดานปันผล
แนวโน้มตลาดหุ้นไทยเช้านี้รีบาวด์ทางเทคนิคหลังร่วงลงแรง จับตาแรงซื้อ “หุ้นแบงก์” รับธปท.ปลดล็อคให้กลับมาจ่ายเงินปันผลตามปกติ ให้แนวรับ 1,555-1,560 จุด แนวต้าน 1,577-1,585 จุด
แนวโน้ม "ตลาดหุ้นไทย" เช้านี้รีบาวด์ทางเทคนิคหลังร่วงลงแรง จับตาแรงซื้อ “หุ้นแบงก์” รับธปท.ปลดล็อคให้กลับมาจ่ายเงินปันผลตามปกติ ให้แนวรับ 1,555-1,560 จุด แนวต้าน 1,577-1,585 จุด
1 ก.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ รีบาวด์ทางเทคนิคหลังปรับตัวร่วงลงแรงเป็นไปตามตลาดหุ้นอื่นในภูมิภาคเอเชีย แต่การปรับตัวขึ้นก็น่าจะยังไปไหนได้ไม่ไกล เนื่องจากยังมีแรงกดดันจากปัจจัยภายนอกประเทศอยู่ โดยเฉพาะความกังวลในเรื่องของอัตราเงินเฟ้อที่อยู่ในระดับสูงและภาวะเศรษฐกิจสหรัฐถดถอย หลังจากตัวเลขดัชนีราคาการใช้จ่ายเพื่อการบริโภคส่วนบุคคล (PCE) ทั่วไป เดือนพ.ค.เมื่อคืนนี้ ออกมา 6.3% ทรงตัวเมื่อเทียบกับเดือนเม.ย. สะท้อนว่าเงินเฟ้อยังอยู่ในระดับสูง
ขณะที่ ราคาน้ำมันดิบปรับตัวร่วงลง 4% คาดกดดันต่อหุ้นกลุ่มพลังงานวันนี้ แต่อย่างไรก็ตามธนาคารแห่งประเทศไทย (ธปท.) ได้มีการปลดล็อคให้ธนาคารพาณิชย์กลับมาจ่ายเงินปันผลได้ปกติ ทำให้อาจจะมีแรงซื้อเข้ามาบ้างในกลุ่มธนาคารพาณิชย์ ให้แนวรับไว้ที่ 1,555-1,560 จุด และแนวต้าน 1,577-1,585 จุด